**Възстановяват военните паметници в Санданско**

Friday, 13 May 2011

Българска федерация по динамична стрелба в чест от 100 години от Балканската война и Първата световна война започва инициатива по възстановяване на **военни паметници**. Това каза в интервю за Агенция “Фокус” Иван Бързилов, председател на Българската федерация по динамична стрелба. Първата им проява е благотворителният турнир за набиране на средства за ремонт на паметника-чешма в село Левуново.

„По време на организацията на събитието получихме голяма подкрепа от много родолюбиви българи. Преди всичко подкрепа и съдействие получихме от община **Сандански** в лицето на кмета на община **Сандански** **Андон Тотев** и заместник-кмета на общината – Младен Тимчев, на които разчитаме и по време на предстоящите дейности по самото възстановяване на паметника.

Подкрепа получихме от ИА „Фокус” и лично от Красимир Узунов. Поздравления и приветствия за инициативата на БФДС имаме от Министерство на отбраната, от Национално дружество „Традиция”, от други патриотични организации и родолюбиви българи”, каза Бързилов.

„Целта ни е да припомним за подвизите на славните на българските офицери и войници, загинали по фронтовете, разпънали на кръст Балканския полуостров. Надяваме се това да бъде добър пример и да даде началото на едно мащабно възстановяване на всички наши военни паметници, и така да посрещнем годишнината -100 години от Балканската война и Първата световна война.

От десетилетия насам силата на армията ни и нейните военни успехи дават повод за гордост на не едно поколение българи. Ние сме наследниците на борците за свобода и обединение – благословия, завещана ни с кръвта на героите.

Човек не може да отиде до военно гробище, да застане пред паметник, да види име след име, гроб след гроб, редица след редица, без да потръпне от саможертвата на смелите мъже и жени.

Ние, които сме техни наследници и упражняваме правата, извоювани чрез тяхната себеотдаденост, трябва да изпълним своя далеч по-малък и по-безопасен дълг – да съхраним паметта им и онова, за което те са жертвали себе си, да го развиваме и прославяме”, каза Иван Бързилов.